Arm verbruikers wen in besluit oor mikrolenings | Netwerk24
Arm verbruikers wen in besluit oor mikrolenings
Deur Nellie Brand-Jonker 26 November 2018 05:00
Mikroleners mag nie appelleer teen die uitspraak van die hooggeregshof oor die maksimum rentekoers wat hulle op korttermynlenings mag hef nie.
Mikrofinansiers Suid-Afrika (MFSA) se aansoek om verlof tot appèl teen die beslissing van die hooggeregshof in Pretoria oor die kwessie, is deur die appèlhof in Bloemfontein afgewys.
Wie is die MFSA?
Die MFSA is 'n organisasie sonder winsbejag wat ongeveer 500 individue en entiteite verteenwoordig wat korttermynkrediet verskaf en in die omgangstaal as mikroleners bekend staan. Sy lede bedryf sowat 1 190 takke landswyd.
Die MFSA het in die eerste hofaansoek aangevoer hy verteenwoordig 30% van die mikroleners in die land.
Netwerk24 het in Augustus berig 'n volbank regters van die hooggeregshof het beslis die gedeelte oor korttermynlenings in die regulasies oor diemaksimum rentekoerse wat op lenings gehef mag word, is geldig.
Dié regulasies is in Mei 2016 afgekondig en die MFSA het die gedeelte wat op korttermynlenings betrekking het, hersien. Korttermynlenings is lenings kleiner as R8 000 en moet binne ses maande terugbetaal word. Die regulasies beperk ook die rentekoerse wat kredietverskaffers op ander tipe lenings mag hef, asook die aanvangsgeld en diensgeld wat gehef mag word.
Die regulasies verlaag die rentekoers op 'n tweede korttermynlening wat binne 'n gegewe kalenderjaar aangegaan word, van 5% tot 3% per maand.
Die eerste uitspraak deur die hooggeregshof in Pretoria in November 2016 het bevind dat die regulasies oor maksimum rentekoerse op korttermynlenings tersyde gestel moet word.
Die Nasionale Kredietreguleerder (NKR) en die departement van handel en nywerheid het daarna appèl aangeteken teen dié uitspraak.
Die hof het in die appèlsaak bevind nie al die getuienis wat die departement en die NKR gelewer het, is in ag geneem nie. Die hof het bevind die gedeelte in die regulasies oor korttermynlenings is geregverdig om die skuldlas op verbruikers te verlig.
"Dit sal nie in die belang van geregtigheid wees om die regulasies tersyde te stel en miljoene verbruikers in 'n posisie te plaas waar hulle die hoër rentekoerse betaal bloot omdat 'n klein getal kredietverskaffers voel die regulasies raak hul winsgewendheid nie."
Die MFSA se aansoek om appèl teen dié uitspraak is op 8 November deur die appèlhof in Bloemfontein afgewys.
Die NKR het in 'n verklaring gesê die regulasies verlaag die rentekoerse op 'n tweede korttermynlening wat binne 'n gegewe kalenderjaar aangegaan word, van 5% tot 3% per maand.
Lees hier die eerste berig wat die lang aanloop tot die eerste hofsaak verduidelik: Mikroleners juig oor uitspraakoor rentekoerse
Daarna, in Desember 2016, het die NKR en departement aangekondig hulle gaan appèl aanteken: Hoftwis oor mikrolenings duur voort